Likumprojekts

**Grozījumi Vispārējās izglītības likumā**

Izdarīt Vispārējās izglītības likumā (Latvijas Republikas Saeimas un Ministru Kabineta Ziņotājs, 1999, 14., 17., 21.nr.; 2000, 15., 19.nr.; 2002, 24.nr.; 2004, 20.nr.; 2005, 14.nr.; 2007, 22.nr.; 2008, 23.nr.; 2009, 2., 14.nr.; Latvijas Vēstnesis, 2009, 196.nr.; 2010, 206.nr.) šādus grozījumus:

1. Papildināt 1.panta otro daļu ar 14.punktu šādā redakcijā:

"14) **speciālās vajadzības** – nepieciešamība saņemt atbilstošus atbalsta un rehabilitācijas pasākumus, kas izglītojamajam ar iegūtiem vai iedzimtiem funkcionāliem traucējumiem dod iespēju piedalīties izglītības procesā un apgūt valsts izglītības standartos noteiktās prasības atbilstoši viņa veselības stāvoklim, spējām un attīstības līmenim."

2.  4.pantā:

izteikt 8.punktu šādā redakcijā:

"8) nosaka valsts un pašvaldību pedagoģiski medicīnisko komisiju kompetenci, profesionālās prasības komisijas sastāvam un kritērijus atzinumu sniegšanai par piemērotas izglītības programmas ieteikšanu izglītojamajam atbilstoši viņa veselības stāvoklim, spējām un attīstības līmenim;";

izteikt 18.punktu šādā redakcijā:

"18) nosaka izglītojamo uzņemšanas un atskaitīšanas kārtību vispārējās izglītības iestādēs (izņemot internātskolas un speciālās izglītības iestādes) un obligātās prasības pārcelšanai nākamajā klasē;";

papildināt pantu ar 20.punktu šādā redakcijā:

"20) nosaka kārtību, kādā organizē mācību priekšmetu olimpiādes."

3. Izslēgt 5.panta 5.punktā vārdus "reizi gadā".

4. Izslēgt 18.panta otrās daļas pirmo teikumu.

5. Izteikt 19.panta otro daļu šādā redakcijā:

"(2) Pedagogam ir tiesības izstrādāt vai izraudzīties no mācību priekšmetu programmu paraugiem mācību priekšmeta programmu atbilstoši vispārējās izglītības mācību priekšmeta standartam un vispārējās izglītības programmai, kurā ietverts šis mācību priekšmets."

6. Papildināt 30.pantu ar sesto daļu šādā redakcijā:

"(6) Izglītības iestādes drīkst īstenot starptautiski atzītas, Eiropas Savienībā īstenotas pamatizglītības programmas atbilstoši Eiropas Savienības normatīvajiem aktiem un Latvijai saistošiem starptautiskiem nolīgumiem, tai skaitā Konvencijai, ar ko nosaka Eiropas skolu statūtus."

## 

## 7. Izteikt 33.pantu šādā redakcijā:

"**33.pants. Mācību stundu slodze pamatizglītības programmā**

Mācību stundu slodze nedēļā pamatizglītības programmā nepārsniedz:

1)  1., 2. un 3.klasē – 24 mācību stundas;

2)  4.klasē – 26 mācību stundas;

3)  5.klasē – 28 mācību stundas;

4)  6.klasē – 30 mācību stundas;

5)  7.klasē – 32 mācību stundas;

6)  8. un 9.klasē – 34 mācību stundas."

8. Izteikt 39.panta trešo daļu šādā redakcijā:

## "(3) Par vispārējās pamatizglītības programmas apguvi izglītojamajam izsniedz liecību, ja:

## 1) nav iegūts vērtējums kādā no mācību priekšmetiem gadā vai kādā no valsts pārbaudījumiem;

## 2) ja divi vērtējumi vai vairāk mācību priekšmetā gadā vai valsts pārbaudījumā atbilstoši valsts izglītības standartā noteiktajai izglītojamā mācību sasniegumu vērtēšanas kārtībai ir zemāki par 4 ballēm. Vērtējums mācību priekšmetā gadā un vērtējums valsts pārbaudījumā tajā pašā mācību priekšmetā uzskatāms par vienu vērtējumu."

9. Papildināt 40.pantu ar piekto daļu šādā redakcijā:

"(5) Vakara (maiņu) vidusskolas pamatuzdevums ir nodrošināt pieaugušo izglītību, īstenojot vispārējās vidējās izglītības programmas un dodot iespēju iegūt vispārējo izglītību personām, kuras nav ieguvušas vai neiegūst vispārējo izglītību citās vispārējās izglītības iestādēs (ģimenes apstākļu, darba, sociālekonomisku, veselības stāvokļa vai citu iemeslu dēļ). Vakara (maiņu) vidusskolas var īstenot arī pamatizglītības programmas un pieaugušo neformālās izglītības programmas."

10. Papildināt 42.pantu ar trešo daļu šādā redakcijā:

"(3) Izglītības iestāde drīkst īstenot arī starptautiski atzītas, Eiropas Savienībā īstenotas vispārējās vidējās izglītības programmas atbilstoši Eiropas Savienības normatīvajiem aktiem un Latvijai saistošiem starptautiskiem nolīgumiem, tai skaitā Konvencijai, ar ko nosaka Eiropas skolu statūtus."

11. Izteikt 48.panta otro daļu šādā redakcijā:

"(2) Par vispārējās vidējās izglītības programmas apguvi izglītojamajam izsniedz liecību, ja:

1) nav iegūts vērtējums kādā no mācību priekšmetiem gadā vai kādā no valsts pārbaudījumiem;

2) kāds no vērtējumiem mācību priekšmetā gadā vai valsts pārbaudījumā atbilstoši valsts izglītības standartā noteiktajai izglītojamā mācību sasniegumu vērtēšanas kārtībai ir zemāks par 4 ballēm."

12. Izteikt 49.panta pirmo un otro daļu šādā redakcijā:

"(1) Speciālās izglītības programmas nodrošina iespēju iegūt vispārējo izglītību izglītojamajiem ar speciālām vajadzībām atbilstoši viņu veselības stāvoklim, spējām un attīstības līmenim.

(2) Speciālās izglītības programmas var īstenot jebkurā izglītības iestādē, vienlaikus nodrošinot izglītojamo speciālajām vajadzībām atbilstošus atbalsta un rehabilitācijas pasākumus, izglītojamo sagatavotību dzīvei un darbam sabiedrībā."

13. Izteikt 50.pantu šādā redakcijā:

"**50.pants. Speciālās izglītības programmu īstenošana**

(1) Speciālās izglītības programmas īsteno, ņemot vērā valsts izglītības standartā noteiktos izglītības programmu galvenos mērķus, uzdevumus un obligāto saturu, atbilstoši izglītojamo attīstības traucējumu veidam, spējām un veselības stāvoklim.

(2) Speciālās izglītības programmas izglītojamajiem ar smagiem garīgās attīstības traucējumiem vai vairākiem smagiem attīstības traucējumiem ir paredzētas deviņiem gadiem, un tās īsteno, izstrādājot katram izglītojamajam individuālu izglītības programmas īstenošanas plānu. Atkarībā no izglītojamā veselības stāvokļa un izglītības iestādes iespējām izglītības programmu var īstenot ilgākā laikposmā, bet ne ilgāk par 12 gadiem.

(3) Speciālās izglītības programmas izglītojamajiem ar garīgās attīstības traucējumiem ir paredzētas deviņiem gadiem. Ja programmas īstenotājs nodrošina iespēju iegūt profesionālo izglītību, programmu var īstenot ilgākā laikposmā, bet ne ilgāk par 12 gadiem.

(4) Speciālās izglītības iestāde pēc pamatizglītības vai vispārējās vidējās izglītības iegūšanas viena līdz triju gadu laikā var īstenot arī profesionālās izglītības programmas.

(5) Speciālās izglītības programmas izglītojamajiem ar garīgās attīstības traucējumiem un redzes vai dzirdes traucējumiem var ilgt 10 gadus, speciālās izglītības programmas nedzirdīgiem izglītojamajiem ar garīgās attīstības traucējumiem var ilgt 11 gadus.

(6) Nedzirdīgiem izglītojamajiem, kuri apgūst speciālās izglītības programmu izglītojamajiem ar dzirdes traucējumiem, pamatizglītības iegūšana var ilgt 11 gadus, bet vidējās izglītības iegūšana – trīs gadus.

(7) Speciālās pamatizglītības programmu apguve izglītojamajiem ar mācīšanās traucējumiem vai smagiem valodas traucējumiem var ilgt 10 gadus.

(8) Speciālās izglītības programmas izglītojamajiem ar fiziskās attīstības traucējumiem, garīgās veselības traucējumiem vai somatiskām saslimšanām pamatizglītības iegūšanai ir paredzētas deviņiem gadiem."

14. Izteikt 53.pantu šādā redakcijā:

### "53.pants. Izglītojamo ar speciālām vajadzībām integrēšana vispārējās izglītības iestādēs

(1) Vispārējās pamatizglītības un vispārējās vidējās izglītības iestādēs, kurās ir atbilstošs nodrošinājums, var integrēt izglītojamos ar speciālām vajadzībām. Prasības, kādas izvirzāmas vispārējās pamatizglītības un vispārējās vidējās izglītības iestādēm, lai nodrošinātu izglītojamo ar speciālām vajadzībām integrēšanu minētajās izglītības iestādēs, nosaka Ministru kabinets*.*

(2) Atbilstošu atbalsta pasākumu pieejamību izglītojamajiem ar speciālām vajadzībām, kuri integrēti vispārējās izglītības iestādē, nodrošina izglītības iestāde. Izglītības iestāde integrētiem izglītojamajiem ar speciālām vajadzībām izstrādā katram individuālu izglītības programmas apguves plānu."

15. Izslēgt 54.panta ceturto teikumu.

16. Izteikt 57.pantu šādā redakcijā:

### "57.pants. Mācību stundas ilgums speciālās izglītības programmās

Izglītojamajiem ar smagiem garīgās attīstības traucējumiem vai vairākiem smagiem attīstības traucējumiem mācību stundas ilgums no 1.klases līdz 9.klasei ir 30 minūtes."

17. Papildināt pārejas noteikumus ar 14., 15., 16., 17. un 18.punktu šādā redakcijā:

"14. Ministru kabinets līdz 2011.gada 31.jūlijam izdod šā likuma 4.panta 8.punktā paredzētos noteikumus. Līdz šo noteikumu spēkā stāšanās dienai, bet ne ilgāk kā līdz 2011.gada 31.jūlijam piemērojami Ministru kabineta 2009.gada 3.novembra noteikumi Nr.1263 "Noteikumi par Valsts pedagoģiski medicīniskās komisijas un pašvaldību pedagoģiski medicīnisko komisiju kompetenci".

15. Ministru kabinets līdz 2011.gada 31.jūlijam izdod šā likuma 4.panta 18.punktā paredzētos noteikumus. Līdz šo noteikumu spēkā stāšanās dienai, bet ne ilgāk kā līdz 2011.gada 31.jūlijam piemērojami Ministru kabineta 2005.gada 1.novembra noteikumi Nr.822 "Noteikumi par obligātajām prasībām izglītojamo uzņemšanai un pārcelšanai nākamajā klasē vispārējās izglītības iestādēs (izņemot internātskolas un speciālās izglītības iestādes)".

16. Ministru kabinets līdz 2011.gada 31.jūlijam izdod šā likuma 4.panta 20.punktā paredzētos noteikumus.

17. Grozījumi attiecībā uz šā likuma 39.panta trešās daļas un 48.panta otrās daļas izteikšanu jaunā redakcijā stājas spēkā 2011.gada 1.septembrī.

18. Ministru kabinets līdz 2011.gada 31.decembrim izdod šā likuma 53.pantā paredzētos Ministru kabineta noteikumus. Līdz šo noteikumu spēkā stāšanās dienai, bet ne ilgāk kā līdz 2011.gada 31.decembrim piemērojami Ministru kabineta 2003.gada 21.oktobra noteikumi Nr.579 "Noteikumi par vispārējās pamatizglītības un vispārējās vidējās izglītības iestāžu nodrošinājumu atbilstoši speciālām vajadzībām"."

Izglītības un zinātnes ministrs

R.Broks